Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 179/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„Finocchio di Isola Capo Rizzuto“

EU št.: PGI-IT-02650 – 14.12.2020

ZOP ( ) ZGO (X)

1. Ime [ZOP ali ZGO]

„Finocchio di Isola Capo Rizzuto“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Ime „Finocchio di Isola Capo Rizzuto“ se nanaša na sveže hibride/sorte vrste Foeniculum vulgare Mill., podvrste capillaceum, var. dulce ali azoricum, ki se gojijo na razmejenem območju iz točke 4 spodaj.

ZGO „Finocchio di Isola Capo Rizzuto“ se glede na obdobje rasti uvršča v zgodnji ali pozni tip z naslednjimi lastnostmi:

1. ZGO „Finocchio di Isola Capo Rizzuto“ — zgodnji tip: a) sorta: „guttuso“, „50-57“, „tiziano“, „michelangelo“ in „tiepolo“; b) obdobje pobiranja: od druge dekade v oktobru do sredine februarja; c) videz: kompaktna glava s sploščeno obliko na vrhu in dnu ter pokončnimi stebli; d) barva: bela s svetlo zelenimi žilami in zelenim listjem; e) okus: značilen, zelo sladek, zelo svež in hrustljav ob žvečenju; vlakna se zlahka ločijo; f) vonj: značilen, z močno primarno aromo, brez tujih not; g) velikost: premer od 50 do 150 mm; h) bruto teža glave med 200 in 1 000 grami;

2. ZGO „Finocchio di Isola Capo Rizzuto“ — pozni tip: a) sorta: „narciso“, „donatello“, „tintoretto“ in „riace“; b) obdobje pobiranja: od konca marca do sredine junija; c) videz: kompaktna glava zaobljene oblike; d) barva: izredno svetlo bele barve s svetlo zelenimi žilami; e) okus: značilen, zelo sladek, zelo svež in hrustljav ob žvečenju; vlakna se zlahka ločijo; f) vonj: značilen, z močno primarno aromo, brez tujih not; g) velikost: premer od 50 do 150 mm; h) bruto teža glave med 200 in 1 000 grami.

Na podlagi rezultatov opravljenih senzoričnih ocenjevanj ima „Finocchio di Isola Capo Rizzuto“ naslednje fizikalne, kemijske in organoleptične lastnosti:

fizikalno-kemijske lastnosti:

— pepel (suha snov): ≤ 1,2 %;

— refrakcijski indeks: ≥ 6,0 °Brix;

— skupni sladkorji ≥ 3 %.

Proizvod se lahko trži v obliki „mocarele“, tj. samo gomoljasti del brez stebel.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje (gojenje, sortiranje in prvo pakiranje) morajo potekati na območju iz točke 4 spodaj.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Poleg logotipa ZGO EU in informacij, ki se zahtevajo z veljavno zakonodajo, morajo biti na embalaži navedene tudi besede „ZGO Finocchio di Isola Capo Rizzuto“ in logotip označbe. Na spodnji sliki 1 so prikazane barvna, črno-bela (pozitivna) in črno-bela (negativna) različica.

Na embalaži morajo biti navedene tudi vse potrebne informacije, iz katerih sta razvidna ime ali firma in naslov ali sedež posameznega proizvajalca ali združenja proizvajalcev in pakirnice.

Logotip

To je logotip ZGO:

Barvna različica Pozitivna črno-bela različica Negativna črno-bela različica

4. Jedrnata opredelitev geografskega območja

Območje proizvodnje ZGO „Finocchio di Isola Capo Rizzuto“ zajema celotno upravno ozemlje občin Botricello in Belcastro v pokrajini Catanzaro ter občin Mesoraca, Cutro, Isola di Capo Rizzuto, Crotone, Rocca di Neto in Strongoli v pokrajini Crotone.

5. Povezava z geografskim območjem

Zahtevek za odobritev proizvoda „Finocchio di Isola Capo Rizzuto“ temelji na povezavi med kakovostjo proizvoda zaradi geografskega območja in njegovim slovesom.

Sloves proizvoda „Finocchio di Isola Capo Rizzuto“ izhaja iz kombinacije agronomskih in podnebnih dejavnikov na območju proizvodnje, zaradi katerih je posebno primerno za pridelavo te zelenjave.

Na tem območju so pozimi in spomladi izjemno blage podnebne razmere; peščeno ilovnata tla z gladino podzemne vode zelo blizu površja omogočajo nadzorovan vodni stres rastlin, kar prispeva k nekoliko okrnjeni rasti in nizki vsebnosti suhe snovi, zaradi česar je komarček bolj hrustljav in sočen.

Poleg tega rahla zemlja med razvojem gomoljev ne predstavlja nobenega upora, zato je proizvod oblikovan popolno brez pomanjkljivosti pri različnih sortah.

Zaradi lastnosti tal se „dolgi vratovi“ razvijejo le pri majhnem deležu komarčkov. Tehnika gojenja vključuje presajanje na globino, ki omogoča, da je proizvod popolnoma bel. K tej lastnosti prispevajo tudi lahka tla.

Kot dokaz tesne povezave med primernostjo območja in označbo „Finocchio di Isola Capo Rizzuto“ je zanimivo dejstvo, da je razširjen običaj poimenovanja parcel in kmetijskih gospodarstev po znanih krajevnih imenih na tem območju. Ta imena so se skoraj vedno uporabljala za razvrščanje proizvodov, ki so se pridelovali na teh območjih, temeljila pa so tudi na tem, kako uspešen je bil določen proizvod v tistem času na trgu. To je razlog, da so območja ob Jonski obali južno od Capo Rizzuto in prek Capo Colonna (Crotone) vse do obale Strongoli Marina na severu imenovali „terreni per finocchi di Isola“ (teren za komarček Isola).

Čeprav obstajajo dokazi, da se je „Finocchio di Isola Capo Rizzuto“ dajal na trg že v začetku 20. stoletja, je na italijanskih tržnicah s sadjem in zelenjavo pridobil na pomenu šele v drugi polovici prejšnjega stoletja, zlasti v obdobju med novembrom in majem.

To potrjujejo verski dogodki, dogodki, povezani z vinom in hrano, ter lokalni festivali, ki že več let potekajo na osrednjem trgu Piazza del Popolo v mestu Isola di Capo Rizzuto.

Omeniti je treba tudi prvomajska festivala „Ortomercato“, ki sta bila organizirana v letih 1991 in 1992 za promocijo lokalnih proizvodov, vključno s „Finocchio di Isola Capo Rizzuto“, ki se prideluje v občini, ter festivala, namenjena izključno „Finocchio di Isola Capo Rizzuto“, ki sta bila organizirana 27. marca 1983 in 1. aprila 1984.

Od konca devetdesetih let prejšnjega stoletja se ob praznikih v čast „Madonne Grece“, zavetnice občine Isola Capo Rizzuto, odvija „Festa degli Agricoltori“ (praznik kmetov). To kaže na pomen proizvoda na območju, ki velja za posebno primerno za proizvodnjo „Finocchio di Isola Capo Rizzuto“.

Obujeni festival „Sagra del Finocchio di Isola Capo Rizzuto“, ki zdaj vsako leto poteka med koncem aprila in začetkom maja, je pritegnil celo zanimanje italijanskih množičnih medijev. Festival, ki je potekal 28. aprila 2018, je bil na primer vključen v televizijsko oddajo Ricette all’italiana (Italijanski recepti) na kanalu Rete 4, pri festivalu 11. maja 2019 pa je bil namerno uporabljen izraz „Finocchio d’ORO“, ki naj bi pomenil „il tesoro di Isola di Capo Rizzuto“ (zaklad Isola di Capo Rizzuto) (11. maj 2019, Palazzo Vescovile, Isola di Capo Rizzuto).

Več kot tridesetletni sloves proizvoda „Finocchio di Isola Capo Rizzuto“ potrjuje tudi dejstvo, da je bil v okviru pobude „Fresco di Legalità“ (sveže in zakonito), organizirane leta 2009, prav ta proizvod izbran kot simbol, ki se prideluje in pobira na zemljiščih, ki so bila ponovno pridobljena od Ndranghete v občini Isola Capo Rizzuto. To pobudo je organiziralo združenje Associazione Libera Terra (združenje za ponovno pridobitev zemljišč), ki ga je ustanovil Don Ciotti v sodelovanju s prefekturo Crotone in škofijo Crotone – Santa Severina ter s podporo Confederazione Italiana Agricoltori (združenje italijanskih kmetov), COPAGRI (konfederacija kmetijskih proizvajalcev), ACLI Terra (italijansko združenje krščanskih delavcev – zemlja), CONFAGRICOLTURA (splošna konfederacija italijanskega kmetijstva) in COLDIRETTI (nacionalno združenje neposrednih pridelovalcev).

O prepoznavnosti proizvoda priča tudi dejstvo, da se za „Finocchio di Isola Capo Rizzuto“ celo na veleprodajnem trgu uporabljajo višje cene kot za navadni komarček.

Sloves proizvoda „Finocchio di Isola Capo Rizzuto“ potrjujejo tudi njegov okus in organoleptične lastnosti. Laboratorij „pH S. R. L“ v Tavernelleju (pokrajina Firence) je 8. maja 2017 in 11. junija 2020 opravil senzorična analize, da bi določil organoleptične/senzorične sestavine proizvoda „Finocchio di Isola Capo Rizzuto“. Strokovna komisija je lastnosti tega komarčka opisala kot „značilna in močna primarna aroma brez tujih not ... običajno zelo sladkega okusa, zelo svež in hrustljav ob žvečenju“.

Te organoleptične lastnosti so omenjene tudi v štirinajstdnevniku „Il Crotonese“ z dne 6. marca 2020, v katerem je Franco Laratta v članku zapisal: „Finocchi di Isola Capo Rizzuto colpiscono per l’aroma persistente e per quel sapore indimenticabile“ („Finocchio di Isola Capo Rizzuto ima trajno aromo in nepozaben okus“) in da vonj po proizvodu „Finocchio di Isola di Capo Rizzuto“ na poljih edinstveno zaznamuje pokrajino.

„Finocchio di Isola Capo Rizzuto“ še naprej ohranja svoj tržni delež, ki ga krepi velik ugled, povezan z njegovim imenom in zgodovino. „Finocchio di Isola Capo Rizzuto“ je osrednja sestavina številnih tradicionalnih receptov na območju in je med kuharskimi mojstri in strokovnjaki za gastronomijo dobro poznan po svojem značilnem okusu in raznoliki kulinarični uporabi (svež, pečen, v slaščicah, konzerviran itd.)

Na najbolj priljubljenih kuharskih blogih na internetu so recepti, v katerih je med sestavinami izrecno naveden „Finocchio di Isola Capo Rizzuto“. Na teh blogih, namenjenih kulinaričnim receptom, so opisani koraki za pripravo jedi, ta komarček pa je posebej imenovan „žametni Finocchio di Isola Capo Rizzuto“. „A casa tua in tour“ avtorice Anne Aloi iz leta 2017 (zdaj kanal YouTube „IGB A CASA TUA“) se nanaša na „Zuppa speziata di cannellini e finocchi di Isola Capo Rizzuto“, začinjeno juho iz fižola cannellini in komarčka „Finocchio di Isola Capo Rizzuto“. Recepti so objavljeni tudi na računih družbenih medijev kuharskih mojstrov z Michelinovimi zvezdicami (Giuseppe Romano, Antonio Biafora, Antonio Abbruzzino), ki so si „Finocchio di Isola Capo Rizzuto“ izbrali kot sestavino za pripravo nekaterih jedi, kot sta recepta „Rognone, finocchio di Isola Capo Rizzuto e anice stellato“ (ledvičke, „Finocchio di Isola Capo Rizzuto“ in zvezdasti janež) in „Animella, acciughe e Finocchio di Isola Capo Rizzuto“ (priželjc, inčuni in „Finocchio di Isola Capo Rizzuto“).

Številne navedbe so tudi v revijah in/ali publikacijah (izvleček iz vodnika po hrani in vinu revije „Touring Club Italiano“ z dne 28. novembra 2006, „A tavola tra Storia e Leggenda“ (Za mizo z zgodbami in legendami) zavoda za turizem regije Kalabrija), pa tudi v znanih televizijskih programih, kot je „L’ingrediente perfetto“ (Popolna sestavina) na kanalu La7, ki je bil predvajan 19. januarja 2020.

Sloves imena „Finocchio di Isola Capo Rizzuto“ potrjuje več kot 2 000 zadetkov na najpogosteje uporabljenih spletnih iskalnikih.

Sklic na objavo specifikacije

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) UL L 343, 14.12.2012, str. 1.